### Beslutning

Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.

**Budgetforslag fra SF**

I dag er det for svært at få en plejebolig i [adresse]. Man skal være meget svag for at kunne komme i betragtning, og det vil vi i SF gerne gøre op med. Vi vil sikre, at flere kommer på plejehjem inden de bliver alt for svage, så de både kan nå at finde sig til rette i en ny bolig, og være med til at skabe mere fællesskab og liv på de enkelte plejehjem

Forslaget vil være en fordel for dem, der i dag ønsker en plejebolig, men som ikke er svage nok til at have ret til en plejebolig. Forslaget kan både have den effekt, at flere kan nå at flytte og føle sig hjemme i deres plejebolig inden de bliver meget svage, og samtidigt vil flere ældre i plejeboligerne, der er knap så plejekrævende måske kunne bidrage til at skabe mere liv og glæde på lokalcentrene.

Det er indenfor lovgivningens rammer muligt at lempe visitationskriterierne til en plejebolig i [adresse], så flere borgere får mulighed for at blive visiteret til en plejebolig end det er tilfældet i dag.

I SF foreslår vi at der afsættes midler til opførelse af yderligere 100 plejeboliger end der aktuelt er planlagt, og at visitationskriterierne tilsvarende lempes, så målgruppen til plejeboliger udvides med minimum 100 borgere.

Stillet af SF’s byrådsgruppe

Sonny Andresen, Victoria Knudsen, Lea Hansen og Nils Hansen (ordfører).

### Sagens forløb

22-06-2021 [adresse] Byråd
Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.